**Mélyen Tisztelt Hölgyeim és Uraim, Kedves Emlékezők!**

**A történelmet kutatók ma már egyértelműen beszélnek arról, hogy az I. világháború utáni eseményeket, Csehszlovákia kikiáltását és a trianoni békediktátumot, a magyarok csupán átmenetinek állapotnak tartották és nem hitték el, hogy egy 1000 éves állammal mindezt meg lehet csinálni. A bő száz évvel ezelőtti történésekbe, azóta sem tudott beletörődni a nemzetünk. Nem ez volt az első történelmi vesztesége, illetve veresége a magyarságnak, de ez volt a legigazságtalanabb. Ezért nem tudták akkor sem elfogadni és ma sem tudunk csak úgy, fájó érzések nélkül beletörődni az akkori eseményekbe.**

1919 tavaszán, már a kommunista Tanácsköztársaság napjait élte a magyarság, ezért sokáig ezt az ideológiai bélyeget is magukon hordták a komáromi áttörés hősi halottai. De voltak olyan idők is, amikor szélsőséges nacionalistáknak, militáns revizionistáknak tartották őket. Mindig olyan megítélésük volt, amilyen szelek fújtak a gyilkosok felől, hiszen ők még a komáromi áttörés áldozatainak az emlékét is betonba akarták döngölni. Szerintem ma is lehet egy kis lelkiismeret-furdalásuk, hiszen mi hősökre emlékezünk és ezzel – közvetett módon – a gyilkosokat sem felejtjük el. Talán nem véletlen, hogy egyesek ma is nemzetbiztonsági kockázatnak tartanak minket, hiszen egy békeidőben elkövetett tömegmészárlás nem jó ómen sem egy ország, sem egy nemzet történelmében. A Magyarországról érkezett fiatal munkásoknak nem Kun Béláék világlátásával és nem is egy szélsőséges nemzeti ideológiát követve akarták visszafoglalni Komáromot. A tatai, győri és dél-komáromi munkások nem marxista eszméket, vagy bolsevik jelszavakat követve jöttek át a Dunán. Nemzeti indíttatásból, természetes nemzeti féltésből léptek és az igazságérzetük motiválta a tetteiket. Pontosan az a lelkiállapot, amire az elején utaltam, hogy „az nem lehet, hogy egy 1000 éves állammal ilyet csináljanak”. Mi már tudjuk és Márai Sándorral együtt szomorúan állapítjuk meg, hogy „*Az nem lehet, hogy annyi szív... Maradj nyugodt. Lehet. Nagyhatalmak cserélnek majd hosszú jegyzékeket*”. Kinek számított 121 eltüntetett ember? Kinek számítottak azok, akiknek a holttestét egyszerűen bedobták a Dunába? Kinek számít egyáltalán az, hogy máig nem tudjuk pontosan hány magyar embert is mészároltak le az Erzsébet-szigeten? A cinikusnak tűnő költői kérdések nem cinikusak és nem költőiek. Van válasz: nekünk számítanak az elföldeltek, nekünk számítanak a Dunába dobottak, nekünk számítanak a lemészároltak. Ezért emlékezünk rájuk. Mert 106 év távlatából, az agyonhallgatás évtizedei után, igen is fejet hajtunk a huszonéves gyári munkások emléke előtt, akik tenni akartak valamit a magyar haza megmentéséért.

Ma, amikor a világ már nem jobboldaliakra és baloldaliakra oszlik, hanem patriótákra és globalistákra, egy fájó és elgondolkodtató párhuzam sejlik fel bennem az akkori huszonéves és a mai huszonéves fiatalok között. Az akkoriak szívből szerették a hazájukat és nekimentek a fegyvereknek is, mert ezt érezték igaznak. Harcoltak, küzdöttek és meghaltak. Valahogy úgy, mint a magyarok 1000 éven keresztül. A hazáért, az igazságért, Istenért, a királyért, a magyar jövőért. Fölálltak és cselekedtek. És a tetteik sokszor nem hozták meg az elvárt eredményt. Ezek az ifjú munkások sem tudták visszafoglalni Komáromot. Elvesztek. Családjaik nagyobb veszteséget kellett, hogy elkönyveljenek a halálukkal, eltűnésükkel, mint amekkora veszteség egy impériumváltással jár. De ha nagyon lecsupaszítjuk a dolgot, akkor jót akartak és ezért indultak el. Vajon a mai fiatal munkásokat milyen eszme tudná így talpra állítani és megmozdítani? Távol legyen tőlem, hogy megkérdezzem: vajon miért adnák az életüket? Mert biztos vagyok benne, hogy ma is van olyan érték, amiért nekimegy az ember a szuronynak is. De ott van-e még ebben az értékcsoportban a nemzet, a haza, a közösség?

Fáj, amikor azt hallom, hogy „miért szavazzak, mi hasznom van belőle?”. Fáj, amikor a március 15-i, vagy a június 4-i megemlékezéseinken egyre kevesebb fiatalt látok. Fáj. És azért is fáj, mert lelkiismeret-furdalásom van: tehetek, tehetünk róla. Valamit biztosan rosszul csináltunk mi, a mostani huszonévesek előtt járó nemzedék: mi, a szüleik korosztálya. Azok a tatai, győri és dél-komáromi fiatalok valahol magukba szívták a hazaszeretetet. Azoknak voltak szüleik, akik nevelték őket és voltak pedagógusaik, akik nevelték és tanították őket. Ráadásul olyan nevelést kaptak huszonéves korukra, hogy a nemzetükért, az elfoglalt Komárom visszaszerzéséért való felbuzdulást még a Tanácsköztársaság bolsevik pora sem tudta belepni a lelkükben. Hogyan tudnánk mi is így tanítani és így nevelni? Vajon mit kellene hozzá megváltoztatnunk? Másképp kellene tanítani a történelmet, vagy a magyar nyelvet és irodalmat? Vagy mindent másképp kellene tanítani?

Tisztelt Emlékezők!

Komárom büszke lehet az áttörés hőseire és a magyar nemzet is büszke lehet rájuk, hiszen ők nem mástól várták a segítséget, hanem hazaféltéssel és hazaszeretettel a szívükben, megpróbáltak tenni valamit Magyarországért. Legyilkolhatták őket, agyonhallgathatták őket, ám a példájuk azt üzeni ma nekünk, hogy a haza a mi életterünkben van. Abban a régióban, ahol élünk, ahol mozgunk, ahol otthon vagyunk, nekünk ott alakulhat ki a haza-érzetünk. Valahogy úgy, ahogy Radnóti Miklós írja: „Itthon vagyok. S ha néha lábamhoz térdepel / egy-egy bokor, nevét is, virágát is tudom, / tudom, hogy merre mennek, kik mennek az úton, / s tudom, hogy mit jelenthet egy nyári alkonyon / a házfalakról csorgó, vöröslő fájdalom”. Nekünk a szülőföldünket kell hazává transzformálnunk a lelkünkben. És ezt kell valahogy elérnünk a gyermekeinknél is. Legyen fontos és legyen lelki érték számukra a nagyszülők falusi háza, a templom, az ősök sírját jelző régi fejfa, a kis erdő, vagy a Duna part. És legyen fontos számukra ez a tömegsír is. Legyen egy definiálható, megragadható és átölelhető hazájuk, amit szerethetnek, mert a mostani állapotunk nem sok jóval kecsegtet. Emlékeztessen minket ez a tömegsír esztendőről-esztendőre arra az igazságra, hogy van szülőföldünk és lehet hazánk is. De tenni kell érte: magunkban, a lelkünkben, a gyermekeink lelkében, s ha kell, akkor tettekben is.

Isten áldja meg az itt nyugvó névtelen hősök emlékét!

Isten áldja meg a rájuk emlékezőket!

Isten áldja meg a magyar Kárpát Hazánkat!

Köszönöm, hogy meghallgattak!